В този контекст в края на 2011 г. Комисията стартира пилотен проект, чиято цел е осигуряване на безвъзмездни средства в подкрепа на разработването на финансов експертен център в полза на крайните потребители и заинтересованите страни извън сектора и за повишаване на техния капацитет за участие в изготвянето на политиката на Съюза в областта на финансовите услуги. След успеха на откритите покани за представяне на предложения, в периода 2012—2015 г., Комисията отпусна безвъзмездни средства за оперативни разходи на две организации с нестопанска цел със седалище в Брюксел – Finance Watch и Better Finance.

По-специално положителна оценка получи добавената стойност от Съюза в предходния пилотен проект и подготвителната дейност: националните организации, които разглеждат всякакви потребителски въпроси, не разполагат с технически експертен опит и не могат да обхванат такъв широк набор от области на политиката, свързани с финансовите услуги. Освен това на равнището на Съюза не са установени други подобни организации.

•Пропорционалност

Предложението е съобразено с принципа на пропорционалност, определен в член 5 от Договора за Европейския съюз. Както е посочено в предварителната оценка, придружаваща предложението на Комисията за регламент за финансирането, този регламент не надхвърля необходимото за поддържане на въздействието и резултатите, постигнати досега чрез предходния пилотен проект и подготвителна дейност. Финансирането от Съюза се предлага за двама добре идентифицирани бенефициери, чиято дейност, резултати и въздействие са оценени през 2015 г. С новите договорености за финансиране по линия на настоящата институционална рамка ще бъде осигурено стабилно, надеждно и адекватно финансиране за постигане на целите на политиката. Финансовото подпомагане ще се предоставя в съответствие с условията, определени в Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и в Делегиран регламент (ЕС) № 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) № 966/2012.

•Избор на инструмент

Въз основа на член 169, параграф 2, буква б) най-подходящият правен инструмент, който да бъде използван в настоящия случай, е регламент за създаване на програма на Съюза в подкрепа на специфични дейности за разширяване на участието в изготвянето на политиката на Съюза в областта на финансовите услуги на потребителите и крайните ползватели, както и на заинтересованите страни, представляващи интересите им.

3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

•Последващи оценки на действащото законодателство

Съгласно последващата оценка Комисията счита, че целите на пилотния проект и последващата подготвителна дейност като цяло са постигнати. Общата цел за разработване на европейски финансов експертен център е постигната със създаването на два допълващи се експертни центъра. Провежданите от двамата бенефициери дейности допринесоха през посочения период пред висшите политически кадри на Съюза да бъдат представени възгледи, различаващи се от тези на финансовия сектор, и успяха да представят тези възгледи пред широката общественост. Както Finance Watch, така и Better Finance са в тесен контакт с висшите политически кадри на Съюза от 2012 г., което е видно от участието им в различни срещи и заседания в националните парламенти или в Европейския парламент. Техният експертен опит, споделен в редица публикации и отговори на консултации, позволи в обществения дебат да се включи и още един глас. На последно място, и двете разработиха ефективен комуникативен капацитет, който им даде възможност да информират своите членове и дори широката общественост за належащите проблеми във финансовия сектор. Finance Watch и Better Finance работят в различни области на политиката с насоченост към различна аудитория, но с дейността си обхващат заедно по-голямата част от програмата за финансова политика на ЕС от 2012 г. насам.



Finance Watch е създадена благодарение на тези безвъзмездни средства от Съюза и през 2012—2014 г. получи финансиране в размер на 3,04 милиона евро. Оценката установи, че нейната организация, персонал и дейност са изключително свързани с постигането на целите на пилотния проект и подготвителната дейност. Finance Watch е ясно насочена към програмата за финансова реформа след кризата и обхваща значителна част от съответната политическа програма на Съюза за периода 2012—2014 г. Предоставеният през този период експертен опит (доклади от научни изследвания, документи за позиция, отговори на консултации, прессъобщения) като цяло се възприема добре. От гледна точка на комуникацията Finance Watch създаде специален уебсайт, поддържа сравнително силно медийно присъствие и от 2012 г. насам организира годишно по две конференции на високо равнище. Беше установено, че организацията за повишаването на капацитета на крайните потребители и на потребителите предвид изготвянето на политиката на Съюза във финансовия сектор е по-малко ефективна, като това може да бъде свързано с разнородното членство в нея (слабо покритие извън Брюксел). Годишният ѝ бюджет възлизаше средно на 1,8 милиона евро, като почти две трети от ресурсите бяха предназначени за наемане на високо квалифициран персонал за осъществяване на дейността (14 служители). В периода 2012—2014 г. съотношението между разходите и резултатите на организацията (публикации, събития и среши, комуникация) беше оценено като стабилно.

Better Finance получи 0,9 милиона евро безвъзмездни средства за оперативни разходи за три години. Организацията успя да създаде финансов експертен център, насочен най-вече към интересите на частните инвеститори, индивидуалните акционери, вложителите и останалите крайни потребители на финансови услуги в съответствие с членската си основа и ограничените ресурси. Организацията, членовете и дейността на Better Finance бяха оценени като изключително свързани с постигането на целите на пилотния проект и подготвителната дейност. Нейният секретариат обаче беше оценен като до известна степен потенциално недостатъчен с ограничен състав (5 служители), ограничен брой финансови експерти и срещнати трудности при поддържането на стабилни ресурси в този период. По отношение на действителното въздействие на организацията в изготвянето на политиката на Съюза беше отчетено, че по редица специфични досиета тя е полезна на установените в Брюксел висши политически кадри на Съюза, а дори още повече – в областта на законодателството от второ и трето равнище за ЕНО. Благодарение на безвъзмездните средства от Съюза за оперативни разходи Better Finance успя осезаемо да увеличи комуникационния си потенциал, като разработи професионален уебсайт и нае специално предназначен за това персонал. Изследователската ѝ работа в този период беше насочена най-вече към пенсиите.

От 2012 г. насам бенефициерите се финансират с до 60 % от признатите им разходи чрез безвъзмездни средства от Съюза, като и двете организации остават силно зависими от финансирането от Съюза. Въпреки полаганите редовно усилия Finance Watch успя да привлече само един друг стабилен и значителен донор, Adessium Foundation, чието финансово участие след 2016 г. не е потвърдено Най-вероятно е членовете на Finance Watch да не компенсират тази загуба. Положението на Better Finance изглежда още по-неблагоприятно. В периода на оценката (2012—2014 г.), освен от безвъзмездните средства, организацията се е ползвала от значително и постоянно финансиране от един от своите членове. Значителното намаляване на това участие през 2015 г. може да се окаже заплаха за устойчивостта на Better Finance.

Накрая, като се разглежда добавената стойност за Съюза от този пилотен проект и от подготвителната дейност, в оценката се заключава, че и двете организации безспорно са добавили стойност към изготвянето на политиката на Съюза в областта на финансовите услуги. На равнището на Съюза има малко организации, които представляват общия интерес на потребителите, и няма организации на гражданското общество, насочени специално към финансовия сектор и неговото регулиране. В периода 2012—2014 г. в контекста на ежегодните покани за представяне на предложения няма представени алтернативни инициативи на Finance Watch и Better Finance. В оценката се установи, че чрез своите действия и двете организации са добавили стойност по отношение на дейностите на своите национални членове и са били полезни за европейските крайни потребители по начин, който не може да бъде постигнат от националните потребителски застъпнически групи.

•Консултации със заинтересованите страни

Последващата оценка включва целева консултация, обхващаща широко онлайн допитване и целеви интервюта с всички свързани заинтересовани страни:

–всички членове на бенефициерите (организации и лица)

–редица висши политически кадри, включително членове на Европейския парламент (основно членове от комисията по икономически и парични въпроси (ECON)), служители на Комисията (ГД „Финансова стабилност, финансови услуги и съюз на капиталовите пазари“ и ГД „Правосъдие и потребители“), представители от трите ЕНО и представители на националните органи

–донори, други спонсори на бенефициерите

–потребителски организации

–представители на банковия сектор

–финансови експерти